作者:權德輿
標題:酬李二十二兄主簿馬跡山見寄
內容:杳杳塵外想，悠悠區中緣。如何戰未勝，曾是教所牽。遠郊有靈峰，夙昔棲真仙。鸞聲去已久，馬跡空依然。丹崖轉初旭，碧落凝秋煙。松風共蕭颯，蘿月想嬋娟。內兄蘊遐心，嘉遁性所便。不能棲枳棘，且複探雲泉。中有冥寂人，閑讀逍遙篇。連袂共支策，摳衣嘗絕編。徐行石上苔，靜韻風中弦。煙霞濕儒服，日月生寥天。新詩來起予，璀璨六義全。能盡含寫意，轉令山水鮮。若聞笙鶴聲，宛在耳目前。登攀阻心賞，愁絕空懷賢。出處豈異途，心冥即真筌。暫從西府檄，終臥東菑田。不嫌予步蹇，但恐君行羶。如能固曠懷，穀口期窮年。